# ΤΜΗΜΑ ΜΕΛΕΤΩΝ ΚΑΙ ΕΡΓΩΝ Δ/ΝΣΗ ΤΕΧΝΙΚΩΝ ΥΠΗΡΕΣΙΩΝ ΔΗΜΟΣ ΚΑΒΑΛΑΣ


**Έργο : ΒΕΛΤΙΩΣΗ ΠΡΟΣΒΑΣΙΜΟΤΗΤΑΣ ΣΕ ΑΓΡΟΤΙΚΗ ΓΗ ΚΑΙ ΚΤΗΝΟΤΡΟΦΙΚΕΣ ΕΚΜΕΤΑΛΛΕΥΣΕΙΣ ΤΟΥ ΔΗΜΟΥ ΚΑΒΑΛΑΣ**

# ΤΕΧΝΙΚΗ ΕΚΘΕΣΗ

Στην επικράτεια του Δήμου Καβάλας περιλαμβάνονται μεγάλης έκτασης αγροτικές περιοχές. Αυτές βρίσκονται κυρίως στη Δημοτική Ενότητα Φιλίππων αλλά και στην Δημοτική Ενότητα Καβάλας. Προκειμένου να δοθεί περαιτέρω ώθηση στην αγροτική οικονομία του Δήμου, θεωρείται ιδιαίτερα κρίσιμη η εξασφάλιση εύκολης και ασφαλούς προσβασιμότητας στις γεωργικές εκμεταλλεύσεις των αγροτικών περιοχών καθ’ όλη τη διάρκεια του χρόνου αλλά και στις σταβλικές εγκαταστάσεις που κατά κανόνα βρίσκονται σε δυσπρόσιτες περιοχές. Για το λόγο αυτό επιλέχθηκε η βελτίωση αγροτικών οδών στις ακόλουθες περιπτώσεις:

## α) Κοινότητα Αμυγδαλεώνα

Στο αγρόκτημα του Αμυγδαλεώνα βρίσκεται αγροτική οδός που εξυπηρετεί πολύ μεγάλο τμήμα του αγροτικού πληθυσμού της περιοχής. Έχει μήκος 1000 μέτρων, βρίσκεται στα δυτικά του οικισμού και συνδέει την δημοτική οδό Αμυγδαλεώνα – Δάτου με την περιοχή των νέων νεκροταφείων Αμυγδαλεώνα, που στην ευρύτερη περιοχή ευρίσκονται και καλλιεργούνται πολλές αγροτικές εκτάσεις. Η παρούσα οδός θα διευκολύνει πολλούς αγρότες να προσεγγίσουν στις ιδιοκτησίες τους. Κατά την χειμερινή περίοδο ο δρόμος αυτός λόγω βροχοπτώσεων και λάσπης που δημιουργείται, καθίσταται για την πλειοψηφία των οχημάτων απροσπέλαστος.

Στην υφιστάμενη κατάστασή της, η οδός είναι χωμάτινη και για να επιτευχθεί το βέλτιστο αποτέλεσμα θα πρέπει να γίνει καθαίρεση των φυτικών σε βάθος 20 εκατοστών τουλάχιστον, να ακολουθήσει συμπύκνωση του φυσικού τουλάχιστον κατά 90%, να γίνει διάστρωση με θραυστό υλικό υπόβασης – βάσης σε εύρος 5,0 μέτρων και απαιτούμενη συμπύκνωση κατά 95% και να ακολουθήσει η τελική στρώση 5 εκατοστών ασφαλτοτάπητα .

Κατά μήκος του δρόμου θα κατασκευαστεί αποστραγγιστική τάφρος τριγωνικής διατομής για την απορροή των υδάτων με φυσικό αποδέκτη παρακείμενο ρέμα.

# β) Κοινότητα Κρηνίδων

Στον οικισμό των Κρηνίδων, υφίστανται πολλές καλλιέργειες πλησίον του οικισμού. Αγροτική οδός που συνδέει το ανατολική τμήμα με τον προϊστορικό οικισμό Ντικιλί Τας, είναι μεταξύ των οδών αυτών, οι δε αγροτικές καλλιέργειες που ευρίσκονται στην περιοχή αντιμετωπίζουν πολύ συχνά προβλήματα ασφαλούς και ταχείας προσβασιμότητας λόγω των καιρικών φαινομένων και των επιπτώσεων αυτών στο αγροτικό δίκτυο. Σημειώνεται ότι πολύ συχνά από πλευράς του Δήμου σπαταλούνται χρήματα, μέσα, προσωπικό και πολλές εργατοώρες για την αποκατάσταση του και την διευκόλυνση των αγροτών της περιοχής. Το μήκος της οδού είναι 450 μέτρα.

Τεχνικά θα πρέπει να γίνουν εργασίες απόξεσης σε βάθος τουλάχιστον 20 εκατοστών για να αρθούν οι έντονες τοπικές ανωμαλίες αλλά και για την απομάκρυνση των φυτικών υλικών. Σε όλο το μήκος της οδού θα γίνει η απαιτούμενη συμπύκνωση τόσο στο υφιστάμενο έδαφος σε ποσοστό τουλάχιστον 90% όσο και στη κατασκευασθείσα βάση από θραυστό υλικό στην απαιτούμενη επιφάνεια. Η τελική επιφάνεια θα γίνει από ασφαλτική στρώση 5 εκατοστών.



Κατά μήκος του δρόμου θα κατασκευαστεί αποστραγγιστική τάφρος τριγωνικής διατομής για την απορροή των υδάτων.

Επίσης νότια τμήμα του οικισμού, πλησίον του περιμετρικού καναλιού των Κρηνίδων ευρίσκονται πολλές αγροτικές καλλιέργειες. Με την βελτίωση της βατότητας της προτεινόμενης οδού, όπως αυτή

εμφαίνεται σε απεικόνιση της googlearth παρακάτω, θα εξυπηρετηθούν πολλοί αγρότες – δημότες μας, καθώς στον μήκους 1170 μέτρων, υπάρχουν πολλές παρόδιες ιδιοκτησίες.

Τεχνικά θα πρέπει να γίνουν εργασίες απόξεσης σε βάθος 20 εκατοστών για να αρθούν οι έντονες τοπικές ανωμαλίες αλλά και για την απομάκρυνση των φυτικών. Σε όλο το μήκος της οδού θα γίνει η απαιτούμενη συμπύκνωση τόσο στο υφιστάμενο έδαφος σε ποσοστό τουλάχιστον 90% όσο και στη κατασκευασθείσα εξυγιαντική στρώση αλλά και στη βάση από θραυστό υλικό σε ποσοστά συμπύκνωσης 95% τουλάχιστον. Η τελική επιφάνεια θα γίνει από ασφαλτική στρώση 5 εκατοστών.




## γ) Κοινότητα Λυδίας

Στο αγρόκτημα Λυδίας, αξιολογήθηκε ως πολύ σημαντικός, ένας αγροτικός δρόμος που θα εξυπηρετήσει μεγάλο μέρος των αγροτών. Εκτείνεται σε μήκος περίπου 660 μέτρων και δια της παρούσης προτείνεται η βελτίωση βατότητας της οδού με ασφαλτόστρωσή της.

Ο δρόμος αυτός στην υφιστάμενή του κατάσταση είναι χωμάτινος και λόγω των συνεχών ποτισμάτων από τους παρακείμενους αγρότες, δημιουργείται πολύ συχνά πρόβλημα πρόσβασης λόγω της ανάμειξης του νερού άρδευσης με το χώμα (λάσπη). Αυτονοήτως το ίδιο συμβαίνει και σε περίπτωση βροχοπτώσεων. Τεχνικά θα πρέπει να γίνει απόξεση του εδάφους σε πλάτος 5 μέτρων, συμπύκνωση του φυσικού εδάφους σε ποσοστό τουλάχιστον 90%, ενώ θα ακολουθήσει η τοποθέτηση θραυστού υλικού σε πάχος στρώσης τουλάχιστον 10 εκατοστών και με απαιτούμενη συμπύκνωση τουλάχιστον 95% πριν την τελική ασφαλτόστρωσή του.

Κατά μήκος του δρόμου θα κατασκευαστεί αποστραγγιστική τάφρος τριγωνικής διατομής για την απορροή των υδάτων.




## δ) Κοινότητα Πολυστύλου – Δάτου

Μετά την ολοκλήρωση της κατασκευής της γέφυρας πλησίον του Βιολογικού Σταθμού στην περιοχή του αγροκτήματος Δάτου, δίνεται η δυνατότητα της βελτίωσης της οδού που συνδέει τον δημοτικό δρόμο Αμυγδαλεώνα - Δάτου με την περιοχή της νεοκατασκευασθείσας γέφυρας που στην πραγματικότητα αποτελεί την αρχή του κάμπου των Τεναγών Φιλίππων από την πλευρά του αγροκτήματος Δάτου. Θεωρείται δεδομένο ότι η εν λόγω οδός θα εξυπηρετήσει πολλούς αγρότες και πολλές ιδιοκτησίες. Στην υφιστάμενή της κατάσταση, το μεγαλύτερο τμήμα της οδού είναι διαστρωμένη με θραυστό υλικό λατομείου, οπότε θα πρέπει να γίνουν οι απαιτούμενες συμπληρωματικές τεχνικές εργασίες ώστε να ολοκληρωθεί με ασφαλτόστρωση, σύμφωνα πάντα με την τεχνική και την επιστήμη.

Λόγω μικρής διαμήκους κλίσης, θα πρέπει να προβλεφθούν κατά την κατασκευή οι απαιτούμενες εγκάρσιες κλίσεις για την καλύτερη δυνατή απορροή των επιφανειακών υδάτων ενώ κατά μήκος του δρόμου θα καυασκευαστεί αποστραγγιστική τάφρος τριγωνικής διατομής για την απορροή των υδάτων με φυσικό αποδέκτη παρακείμενο ρέμα.

Το μήκος της οδού αυτής είναι περίπου 700 μέτρα.



Σε όσες οδούς βρεθεί αρδευτικό δίκτυο, θα κατασκευαστεί νέο εκτός του κατασκευασθέντος οδοστρώματος, ώστε να αποφευχθεί η καταστροφή του ασφαλτοτάπητα σε ενδεχόμενη μελλοντική βλάβη του .

# Ο ΣΥΝΤΑΞΑΣ ΕΛΕΓΧΘΗΚΕ ΘΕΩΡΗΘΗΚΕ

Γεώργιος Μουμτζής Αγρ. Τοπογράφος Μηχ/κός

Αλέξης Μιχαήλ Μηχανικός Περιβάλλοντος

Πρόδρομος Χαραλαμπίδης Αρχιτέκτων Μηχ/κος